钦定古今图书集成/明伦汇编/官常典/第234卷 > 翟永固
## 钦定古今图书集成/明伦汇编/官常典/第234卷 > 翟永固

按《金史》本传：“永固，字仲坚，中都良乡人。太祖与宋约
攻辽，事成，以燕归宋。宋人以经义兼策取士，永固中
第一，授开德府仪曹参军。金破宋，永固北归，中天会
六年词赋科，授怀安丞，迁望云令，补枢密院令史，辟
左副元帅宗翰府掾。永固家贫求外补，宗翰爱其能，
不许，以钱三千贯周之。荐于朝，摄左司郎中，除定武”
军节度副使，历同知清州防御使，入为工部员外郎，
以母忧去官。起复礼部郎中，迁翰林直学士。海陵篡
立，宋国贺正旦使至广宁，海陵使使以废立事谕宋
使，遣还之，以侍卫亲军都指挥使完颜思恭为报谕
宋使永固为副，且令永固伺察宋人动静。使还，改礼
部侍郎。久之，分护燕京宫室役事。永固请写《无逸图》
于殿壁，不纳。俄迁太常卿，考试贞元元年进士，出《尊
祖配天赋》题，海陵以为猜度己意，召永固问曰：“赋题
不称朕意，我祖在位时，祭天拜乎？”对曰：“拜。”海陵曰：“岂
有生则致拜，死而同体配食者乎？”对曰：“古有之，载在
典礼。”海陵曰：“若桀、纣曾行，亦欲我行之乎？”于是，永固、
张景仁皆杖二十，而进士张汝霖赋第八韵，有曰：方
今将行郊祀，海陵诘之曰：“汝安知我郊祀乎？”亦杖之
三十。顷之，永固迁礼部尚书，赐笏头、球文、金带，改永
定军节度使。正隆二年，例降二品以上官爵，永固阶
光禄大夫，不降，以宠异之。迁翰林学士承旨，与直学
士韩汝嘉俱召至内殿，问以将亲伐宋事，永固对曰：
“宋人事本朝无衅隙，伐之无名。纵使可伐，亦无烦亲
征，遣将帅可也。”由是大忤海陵意，永固即请致仕。正
隆四年正月丁巳，海陵朝永寿宫，四品以上官赐宴。
永固至殿门外，海陵即以致仕宣命授之，永固归卧
于家。大定二年，起拜尚书左丞，请依旧制廉察官吏，
革正隆守令之污，从之。明年，表乞致仕，诏不许，罢为
真定尹，赐通犀带。尚书省奏：“永固自执政为真定尹，
其伞盖当用何制度？”上曰：“用执政制度。”遂著为令。五
年，恳乞致仕，许之。六年，薨。